### Beslutning

Godkendt.

Afbud: Ron Svendsen

### Sagsfremstilling

## Resume og sagens baggrund

D. 21. februar 2023 politianmeldte Laurits Lassen for manglende tilladelser efter miljøbeskyttelseslovens §§ 27 og 28, til udledning af overfladevand og spildevand fra [adresse] regnbetingede udløb (RBU). Sagen er oversendt til Ankestyrelsen som har bedt Kalundborg Kommune om en udtalelse. Henvendelsen fra Ankestyrelsen er vedlagt som bilag 1.

## Indstillinger

Direktøren indstiller, at vedlagte svar sendes til Ankestyrelsen

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

På baggrund af politiets henvendelse har Ankestyrelsen bedt Kalundborg Kommune om udtalelser vedr. en mulig tilsynssag.

Den. 11. januar 2024 sendes svar til Ankestyrelsen - brevet er vedlagt som bilag 2.

Den. 19. november 2024 sender Ankestyrelsen en supplerende høring om mulig tilsynssag. Den. 8. januar 2025  sendes derfor et nyt svar til Ankestyrelsen - brevet er vedlagt som bilag 3.

I begge svar, er der fokus på kommunens arbejde med at lovliggøre og prioritere udledningstilladelserne, hvor kommunen anerkender, at mange tilladelser mangler, men fremhæver, at arbejdet er i gang, er komplekst, og kræver bedre data og nye retningslinjer. Fokus er på, at udarbejde fagligt solide tilladelser frem for hurtige løsninger.

Den 11. juli 2025 sender Ankestyrelsen et supplerende høringsbrev. Her fremgår det, at de ønsker en status for kommunens behandling af ansøgninger om udledningstilladelser, herunder status for lovliggørelsesprocessen for så vidt angår de manglende udledningstilladelser til eksisterende udløb og den forventede sagsbehandlingstid. Oplysningerne skal bruges til at vurdere, om der er anledning til at rejse en tilsynssag. Det fremgår af brevet, at kommunen skal svare inden for 8 uger. Administrationen har bedt om en forlængelse af fristen og oplyst om, at sagen behandles i Kommunalbestyrelsen i oktober. Brevet er vedlagt som bilag 4.

[adresse] har 178 udløb, hvoraf hovedparten mangler en tilladelse. Der findes 10 tilladelser til regnbetingede overløb - og derudover er der 40 regnbetingede udløb, som er omfattet af en tidligere spildevandsplan fra før 1982, som ifølge Miljøstyrelsen kan betragtes som en udledningstilladelse.

Der er tale om flere års forsømmelser, helt tilbage fra før kommunesammenlægningen. Emnet er derfor indeholdt i spildevandsplanlægningen og i den aktuelle Spildevandsplanen 2023-2027 er der også her et særligt fokus på overløbene til [adresse] og Bækken. Desuden arbejdes der generelt med en prioritering hvor det giver størst miljømæssig effekt at sætte ind.

Prioriteringen er

1. regnbetingede udløb hvor der er indhold af spildevand til sårbare vandområder
2. regnbetingede udløb hvor der er indhold af spildevand til robuste vandområder
3. regnbetingede udløb uden indhold af spildevand til sårbare vandområder
4. regnbetingede udløb uden indhold af spildevand til robuste vandområder

Dette er i tråd med det arbejde som udvalget har igangsat vedrørende prioritering af RBU’er, jf. møderne i udvalget d. 7. marts 2024, punkt 10 og d. 5. december 2024, punkt 8.

Der ligger således en faglig vurdering bagved den nuværende prioritering, således at effekten af lovliggørelsen er størst mulig.

Selve lovliggørelsen består af en udledningstilladelse og vil typisk indeholde vilkår, der forudsætter ombygninger og lignende for at kunne opfyldes. Baggrunden for tilladelserne og de vilkår der stilles, er først og fremmest data for de vandområder der ledes ud til. Der kan være tale om større datamængder og data der skal indsamles over tid. Det skal hertil bemærkes, at det eksisterende datagrundlag langt fra er fyldestgørende.

*Administrationens anbefaling*

Der har været forespørgsler om der kan gives "hurtige" udledningstilladelser uden indhentning af data. Det er administrationens vurdering, at disse afgørelser vil blive hjemvist i et eventuelt klagenævn og at det ikke er en redelig måde at arbejde på. Administrationen kan ikke på den baggrund anbefale, at give sådanne tilladelser af rent formelle grunde.

Med de nuværende ressourcer på området og ovenstående udfordringer er den forventede sagsbehandlingstid lang og der arbejdes med at kunne udarbejde 5-10 udledningstilladelser om året hvis de nødvendige data som beskrevet ovenfor er tilgængelige. Kalundborg Kommune har endnu ikke modtaget ansøgninger hvor alle oplysninger er til stede.

Det er på den baggrund administrationens anbefaling, at der overfor Kalundborg Forsyning stilles krav om videre fremdrift i måleprogrammer og udarbejdelse af validt ansøgningsmateriale.

Der er udarbejdet udkast til svar til Ankestyrelsen vedlagt som bilag 5.

## Økonomiske konsekvenser

Ingen.

### Sagens forløb

09/10/2025 Teknik- og Miljøudvalget
Anbefales.
22/10/2025 Økonomiudvalget
Anbefales.